P r e d k l a d a c i a   s p r á v a

	Predkladaný materiál  "Návrh východísk štátneho rozpočtu v oblasti vedy a techniky na rok 2002 za Slovenskú republiku“  vypracovalo Ministerstvo školstva SR na základe Plánu práce vlády SR na rok 2001, v nadväznosti na prierezové kompetencie Ministerstva školstva SR v oblasti vedy a techniky a koordinačnú funkciu ministerstva vo vzťahu k ústredným orgánom štátnej správy a Slovenskej akadémii vied pri príprave návrhu štátneho rozpočtu na rok 2002 za túto oblasť.

Pri príprave návrhu štátneho rozpočtu na rok 2002 za oblasť vedy a techniky sa uplatnili  viaceré nové prvky a prístupy v podpore vedy a techniky, schválené v "Novom modeli financovania vedy a techniky" s dôrazom 
 
•	na koordinačnú  funkciu Ministerstva školstva SR  pri príprave návrhu výdavkov na vedu a techniku zo štátneho rozpočtu na rok 2002 vo vzťahu k ústredným orgánom štátnej správy a Slovenskej akadémie vied, najmä na koordináciu vecného obsahu výskumu a vývoja a časového harmonogramu prípravy úloh výskumu a vývoja,
•	na prípravu štátnych programov výskumu a vývoja v nadväznosti na programové smery schválené v Koncepcii štátnej vednej a technickej politiky  do roku 2005 za účasti Rád štátnych programov výskumu a vývoja,
•	na rozšírenie účelového financovania vedy a techniky prostredníctvom Agentúry na podporu vedy a techniky,
•	na cieľovo-programový prístup pri zostavovaní návrhu štátneho rozpočtu v oblasti vedy a techniky  na rok 2002  v nadväznosti na zavedenie systému programového rozpočtovania v rámci návrhu štátneho rozpočtu na rok 2002 a na ďalšie roky 2003-2006. 

	Pri vypracovaní predkladaného materiálu  z hľadiska vecného obsahu sa vychádzalo  z  trendov  vývoja medziročného rastu výdavkov na vedu a techniku vo vzťahu k HDP a podľa jednotlivých sektorov výskumu a vývoja  v "Koncepcii štátnej vednej a technickej politiky do roku 2005", schválenej uznesením vlády SR č.724/2000 a uznesením NR SR č. 1228/2000, z odvetvových programov výskumu a vývoja, schválených vládou SR a zo záväzkov vyplývajúcich z integračného procesu pri vstupe do EÚ.

	Predkladaný materiál obsahuje: 

•	Návrh stratégie prístupu pri zostavovaní návrhu štátneho rozpočtu v oblasti vedy a techniky na rok 2002 za Slovenskú republiku
•	Nové prvky a postupy pri vypracovaní návrhu rozpočtu príjmov a výdavkov v oblasti vedy a techniky na rok 2002 
•	Analýzu zabezpečenia výdavkov na vedu a techniku v roku 2002 v jednotlivých rozpočtových kapitolách a návrh na rozdelenie prostriedkov na základe východísk štátneho rozpočtu na rok 2002.

	Materiál bol prerokovaný v Rade hospodárskej a sociálnej dohody dňa 25.5.2001 s pripomienkami KOZ SR a AZZZ SR, aby návrh výdavkov na rok 2002 pre vedu a techniku bol zvýšený a aby medziročný rast bol vypočítavaný z predpokladanej tvorby HDP v bežných cenách na rok 2002, t.j. zo sumy 1 052,5 mld. Sk.

	Na základe toho sa uskutočnila porada na Ministerstve školstva SR dňa 30.5.2001 s predstaviteľmi KOZ a AZZZ SR k prerokovaniu stanovísk KOZ a AZZZ SR za účasti predstaviteľov MH SR, Sekcie vysokých škôl MŠ SR, SAV a Rady VŠ so záverom zohľadniť pripomienky KOZ SR a AZZZ SR v predkladanom materiáli.

	V zmysle týchto záverov Ministerstvo školstva SR prepracovalo materiál, avšak vedomé si reálnych možností pri vypracovaní výdavkovej časti štátneho rozpočtu na rok 2002 predkladá návrh v zmysle schválenej Koncepcie štátnej vednej a technickej politiky do roku 2005 a v prílohe č.1 zároveň uvádza návrh výdavkov na rok 2002 odporúčaný KOZ SR.

	V súvislosti s prípravou návrhu štátneho rozpočtu na rok 2002 za oblasť vedy a techniky Ministerstvo školstva SR vypracovalo v spolupráci so správcami rozpočtových kapitol analýzu zabezpečenosti vedy a techniky v rámci limitov jednotlivých rozpočtových kapitol (príloha č.2), prehodnotilo návrh na zabezpečenie  výdavkov v oblasti vedy a techniky a predkladá návrh výdavkov na vedu a techniku zo štátneho rozpočtu na rok 2002, ktorý vychádza z medziročných rastov schválených v Koncepcii štátnej vednej a technickej politiky do roku 2005. V rámci navrhovaného rastu výdavkov na rok 2002 zatiaľ nie je zabezpečená v návrhu štátneho rozpočtu na vedu a techniku suma 437 047 tis. Sk  potrebná na zabezpečenie aktivít vedy a techniky v rámci sektorov výskumu a vývoja a prierezových priorít vedy a techniky. V prílohe č.3 Ministerstvo školstva SR navrhuje rozdelenie prostriedkov v rámci navrhovaného rastu výdavkov na rok 2002 v súlade so závermi Koncepcie štátnej vednej a technickej politiky do roku 2005. 

	Pri príprave materiálu Ministerstvo školstva SR spolupracovalo s ústrednými orgánmi štátnej správy SR a SAV a z tohto dôvodu použilo skrátenú formu  medzirezortného pripomienkového konania, t.j. konferenčné medzirezortné pripomienkové konanie dňa 12.7.2001 za účasti zainteresovaných ústredných orgánov štátnej správy SR a SAV.

Po prerokovaní tohto materiálu so zainteresovanými ústrednými orgánmi štátnej správy Ministerstvo školstva SR  predkladá materiál na rokovanie vlády SR bez rozporov.

     	Tento materiál predkladá Ministerstvo školstva SR ako materiál, ktorým sa nahradzuje pôvodne predložený materiál „ Návrh východísk pre prípravu návrhu rozpočtu príjmov a výdavkov v oblasti vedy a techniky na rok 2002 za Slovenskú republiku“ vypracovaný na základe Plánu práce vlády SR na rok 2001, ktorý zatiaľ vláda SR neprerokovala.